лъалаан цIакъ гIемерал кочIол рагIаби, гIемерисел ЧIанкIал ругинги абулаан, хIатта ЧIанкIал гурездеги. Мавлидал туркаби, кицаби, абиял рукIунаан гьесул каламалда жанир гIемерал. Мавлид бачинеги хвел ккаралъуб калам гьабизеги гьесул букIана кIудияб махщел. Гьесие цIакъ рокьулаан гIолохъаби – живго гIумруялъ кIудияв вукIаниги, гьездаса ватIалъун чIолароан. Къаси–къаси гIолохъабаз гьарараб мехалъ цо–цо, кIи–кIи рагIи ахIаниги, хадув чIун гьес кечIги ахIулароан доб мехалъ: росдал дибирасда кечIги рекъелищха ахIизе?... Шибаб къойилги сордойилги аскIов вукIунев чиясдаса лъикI шагIирасул гIамал–хасият лъидаха лъазе бугеб? Гьеле РабигIатица МахIмудил хIакъалъулъ бицараб рагIи. Жийги рехун тун арав, якьад сабаблъун рокъоб рахIатги щвечIей, хIатта, гьелъул гIайибалдалъун ригьинги биххарай гIаданалъ гьедигIан тIадегIан гьавулев вуго МахIмуд. Чакар Юсуповалъ «ХъахIабросолъа МахIмуд - тIадегIанаб рухIияб гьунар» абураб тIехьалда хъвалеб буго: МахIмуд вукIана унго–унгояв, гIадамазе рохелги ракIбохиги щвезабизелъун вижарав чи. МахIмуд вукIана ракI рагьарав ва рази – ракияв чи. Гьес кидаго рес батулаан къварилъи ккарав чиясе кумек гьабизе, гьесул ургъел бащад бикьизе, гьединасул ракI гIодоб чIвангутIизе. МахIмуд вукIана рокьи ккарав Къайис, жиндир гвангъараб ва пасихIаб мацIги, гъваридаб гIакълуги, гIищкъудул цIураб ракIги бугев, - гьедин бицана гьесул росуцояз»